Brief uit Mauritius | SARIE
FOTO: Instagram (@sweetestpoison) 6 Augustusus 2014
Brief uit Mauritius	deur Phyllis Green
Hulle het hul besighede in Kaapstad verkoop en die groot stap geneem om hulle op die eiland te vestig. Nou leer hulle Frans en oefen om te praat as hulle winkel toe gaan of as hulle stap of bus ry. Anni vertel meer:
"Bonjour madame, bonjour monsieur! Ca va?"
Dis hoe die vriendelike eiland bewoners ons groet hier in Mauritius.
Hulle ken nou al dié man en vrou wat soggens en saans langs die see stap.
Die grootste besluit was wat om met al ons goed te doen, want ons het albei tuisbedrywe bestuur met baie toerusting. Die besluit om alles op 'n veiling te verkoop was 'n goeie een – vinnig en pynloos. Die moeilikste besluit was om 'n geskikte tuiste vir ons 14-jarige African Grey te vind. Hy het vrylik in die huis en op die werf rondbeweeg, so Butterfly World Tropical Garden in Klapmuts was die beste paradys vir hom. Nou kan hy self vir hom 'n maatjie kies!
Met enige internasionale skuif is daar baie papierwerk – dienste wat gekanselleer moet word, nuwe paspoorte, soeke na verblyf in Mauritius en vele meer.
Hier is verskillende kulture en gelowe wat in vrede saam woon, werk, speel en aanbid. Ons voel veilig in die besige strate van Port Louis, op die strande, in die busse en in die woonbuurte. Hier leer ons wat respek is vir mekaar en geduld. Met ons stappery vergaap ons ons aan die boustyle, kleure en onklaar woonplekke. Dis 'n mengelmoes met oop stukke veld tussen in wat die voëltjies lok wat ons elke oggend groet.